**Ministru kabineta noteikumu projekta “Grozījumi Ministru kabineta 2020.gada 2.septembra noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 2020. gada 15. februārī stājās spēkā grozījumi Elektroenerģijas tirgus likumā (turpmāk - ETL), ar kuriem tika grozītas tās ETL normas, kas dod pilnvarojumu Ministru kabinetam noteikt kārtību attiecībā uz elektrostaciju vienotā tehnoloģiskā cikla principa piemērošanu, līmeņatzīmju noteikšanu un pārkompensācijas novēršanu (turpmāk – IRR). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu “Grozījumi Ministru kabineta 2020.gada 2.septembra noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” projekts izstrādāts, pamatojoties uz Elektroenerģijas tirgus likuma [29.](https://likumi.lv/ta/id/108834-elektroenergijas-tirgus-likums#p29) panta ceturto daļu, [31.1 panta](https://likumi.lv/ta/id/108834-elektroenergijas-tirgus-likums#p31.1) devīto daļu, [31.2 panta](https://likumi.lv/ta/id/108834-elektroenergijas-tirgus-likums#p31.2) trešo un piekto daļu, [31.3 panta](https://likumi.lv/ta/id/108834-elektroenergijas-tirgus-likums#p31.3) trešo daļu, 31.4 panta ceturto daļu un 31.5 panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas ministrija (turpmāk – ministrija), īstenojot enerģētikas politiku, iekļauj tajā arī plašāku atjaunojamās enerģijas veicināšanas politiku, ievērojot Eiropas Savienības (turpmāk – ES) enerģētikas politikas virzību uz vides aizsardzību un klimata pārmaiņu radītās ietekmes mazināšanu.  2020. gada 15. februārī stājās spēkā grozījumi ETL, ar kuriem tika grozīti vairāki ETL panti, uz kuru, uz kuru pamata ir izdoti šobrīd spēkā esošie MK noteikumi Nr.560[[1]](#footnote-2).Taču pilnvarojums vēl nav izpildīts, kas izriet no ETL 31.4 panta ceturtās daļas un 31.5 panta trešās daļas.  Projekts paredz, ka vienotā tehnoloģiskā cikla princips tiek piemērots, nosakot elektrostacijā saražotās elektroenerģijas atlikumu, koģenerācijas elektrostacijā saražotās siltumenerģijas lietderīgu izmantošanu, kā arī veicot elektrostacijā saražotās elektroenerģijas cenas aprēķinu. Tāpat tiek paredzēts, ka vienotā tehnoloģiskā cikla principu piemēro, nosakot elektrostacijas principiālajā pieslēguma shēmā norādāmās iekārtas, ierīces u.c. objektus.  Saskaņā ar projektu vienotais tehnoloģiskais cikls aptver visas koģenerācijas elektrostacijas lietu kopībā ietilpstošās iekārtas, ierīces un būves, tostarp:  1) izejvielu sagatavošanas iekārtas;  2) izejvielu padeves iekārtas;  3) biogāzes ražošanas iekārtas;  4) biogāzes attīrīšanas iekārtas;  5) biogāzes uzglabāšanas iekārtas;  6) turbīnas;  7) ģeneratorus;  8) dūmgāzu aizvadīšanas iekārtas;  9) saražotās elektroenerģijas un siltumenerģijas nodošanas iekārtas;  10) citas iekārtas, palīgiekārtas un infrastruktūras objektus un to pieslēgumu punktus elektrostacijas tehnoloģiskā procesa nodrošināšanai;  11) palīgtelpas elektrostacijas tehnoloģiskā procesa nodrošināšanai.  Ievērojot vienotā tehnoloģiskā cikla principu, par elektrostacijas sastāvdaļu uzskatāmas arī viena vai vairāku komersantu īpašumā vai lietojumā esošas būves, tehnoloģiskās iekārtas, ierīces un infrastruktūra, kas paredzētas elektrostacijā izmantojamā kurināmā sagatavošanai un padevei elektrostacijas vajadzībām.    Noteikumu projekts paredz, ka gadījumā, ja Būvniecības valsts kontroles birojs (turpmāk – BVKB) konstatē, ka elektrostacijas darībā netiek ievērots vienotā tehnoloģiskā cikla princips, BVKB aptur valsts atbalstu līdz 6 mēnešiem, kuru laikā komersants var novērst neatbilstību, tajā skaitā apvienojot vairākus komersantus vai elektrostacijas, neatkarīgi no tā vai elektrostacijas saņem valsts atbalstu, pamatojoties uz Ministru kabineta 2020.gada 2.septembra noteikumiem Nr.561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā” (turpmāk – MKN 561)vai Ministru kabineta 2020.gada 2.septembra noteikumiem Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību” (turpmāk – MKN 560).  Ja komersants 6 mēnešu laikā nenovērš minēto neatbilstību, tiek pieņemts lēmums par obligātā iepirkuma tiesību vai garantētās maksas tiesību atcelšanu.  Lai minēto neatbilstību novērstu, tiek paredzēts izņēmums nosacījumam, ka obligātā iepirkuma tiesības un garantētās maksas tiesības nav nododamas vai atsavināmas, ļaujot komersantiem apvienoties, līdz ar šo apvienošanos arī nododot obligātā iepirkuma tiesības vai garantētās maksas tiesības (bet tikai tādu komersantu starpā, kam ir obligātā iepirkuma vai garantētās maksas tiesības).  Ja komersants, lai novērstu minēto neatbilstību, veic elektrostaciju vai komersantu apvienošanu, BVKB, atjaunojot valsts atbalstu, vienlaikus groza MKN 560 2.2. apakšpunktā minēto lēmumu, tajā pārrēķinot elektroenerģijas apjomu. Šo aprēķinu veic atbilstoši tiem termiņiem un elektroenerģijas apjomam, kāds piešķirts katrai no elektrostacijām, kuras tiek apvienotas. Attiecīgi paliek tikai viena elektrostacija ar tiesības dodošu lēmumu, bet pārējie lēmumi tiek atcelti, jo tie ir attiecināti uz vairs neeksistējošām elektrostacijām.  Tiek paredzēts, ka, ja tiek apvienotas elektrostacijas, kuras līdz šim atbilst MKN 561regulējuma elektrostacijām, ar tādām elektrostacijām, kuras līdz šim atbilst MKN 560 regulējuma elektrostacijām, tad pēc apvienošanas elektrostacija tiks uzskatīta kā atbilstoša MKN 561regulējumam, attiecīgi tai izvirzītās prasības, tās cenas noteikšana, uzraudzība un pārējie noteikumi tiks piemēroti atbilstoši MKN 561.  Attiecībā uz termiņiem, kas arīdzan ir noteikti dažādi abos noteikumos, apvienošana neko neietekmēs, jo kopējais valsts atbalsta periods tiks skatīts pēc tās stacijas, kurai termiņš ir visgarākais (tā arī ir tā stacija, kura turpmāk būs vienīgā, apvienojot pārējās), savukārt izmaksas ilgums par konkrētu apjomu tiks aprēķināts un noteikts ar grozījumiem šo noteikumu 2.2. apakšpunktā minētajā lēmumā, lai piešķirtās tiesības netiktu nedz paplašinātas, nedz sašaurinātas.  Ņemot vērā, ka obligātā iepirkuma tiesības un garantētās maksas tiesības tiek piešķirtas ne ilgāk kā līdz elektrostacijas pamatlīdzekļu pilnam nolietojumam saskaņā ar normatīvajiem aktiem par grāmatvedības prasībām, apvienošanas gadījumā, ja kādai no apvienotās stacijas daļām ir pamatlīdzekļu pilns nolietojums, tad OI maksājumu par šo stacijas daļu pārtrauc.  Elektrostaciju pārkompensācijas novēršana  Elektrostaciju, kas darbojas obligātā iepirkuma ietvaros, pārkompensācijas novēršanas mehānisms tika ieviests 2016. gadā, veicot grozījumus MK noteikumos Nr. 262. Šī mehānisma ieviešana bija priekšnosacījums, lai Eiropas Komisija lemtu Latvijas iesniegtā valsts atbalsta lietas SA.42854 (2015/N) “Atbalsts energointensīvajiem apstrādes rūpniecības komersantiem” atbilstību ES iekšējā tirgus nosacījumiem.  Lai nodrošinātu vienlīdzīgu pieeju visiem atbalstu saņēmušajiem komersantu projektiem, MK noteikumi Nr. 262 tika papildināti ar normām, kas paredz projektu kopējo kapitālieguldījumu iekšējās peļņas normas (turpmāk – IRR) izvērtēšanu, izmantojot fiksētas līmaņatzīmes. Īstenojot šādu pieeju, tiek veicināta komersantu interese nodrošināt efektīvāku elektrostaciju darbību.  Vienlaikus ar minētajiem grozījumiem komersantiem tika noteikta IRR likme 9% apmērā, kuru pārsniedzot, komersanta nākotnes atbalstam tiek piemērots samazinošs koeficients - cenas diferencēšanas koeficients pārkompensācijas novēršanai, nodrošinot, ka projekta kopējais IRR līmenis atbalsta perioda beigās nepārsniedz 9%.  Līdz ar grozījumiem ETL, kas stājās spēkā 2020. gada 15. februārī, pārkompensācijas novēršanas mehānisms tika nostiprināts arī likumā, precizējot nosacījumus IRR aprēķināšanai, kā arī uzdodot Ministru kabinetam noteikt IRR aprēķina veikšanas kārtību. Ņemot vērā jauno likuma deleģējumu, līdz ar šiem grozījumiem ministrija ir pārskatījusi IRR un cenas diferencēšanas koeficienta pārkompensācijas novēršanai aprēķina metodiku un līmeņatzīmju vērtības, aktualizējot tās atbilstoši faktiskajai situācijai atjaunojamās enerģijas ražošanas nozarē.  MK noteikumu projektā saglabāts nosacījums, ka elektrostacijas projekta kopējais IRR līmenis atbalsta perioda beigās nevar pārsniegt 9%. IRR aprēķins tiek veikts, ņemot vērā elektrostacijas vienotā tehnoloģiskā cikla principu.  Lai nodrošinātu, ka IRR aprēķinā tiek izmantoti elektrostaciju faktiskajai situācijai atbilstoši dati, aprēķinā turpmāk plānots izmantot elektrostaciju darbību raksturojošo rādītāju faktiskās vērtības gan ieņēmumu, gan izdevumu daļā, kā vienīgo izņēmumu saglabājot elektrostaciju ekspluatācijas izmaksu vērtības, kas tiks noteiktas atbilstoši līmeņatzīmēm. Vienlaikus noteikumu projekts paredz rīcību situācijās, kad komersants par kādu elektrostacijas darbības periodu nevar iesniegt kurināmā cenas, siltumenerģijas ražošanas tarifa un elektrostacijā saražotās elektroenerģijas pārdošanas cenas faktiskās vērtības: ja komersants nevarēs iesniegt faktiskos datus par vismaz vienu no šiem rādītājiem, IRR aprēķinā par attiecīgo laika periodu, kas nav īsāks par vienu kalendāro mēnesi, tiks izmantotas visu minēto rādītāju līmeņatzīmes. Šāds nosacījums paredzēts, lai nodrošinātu IRR aprēķina veikšanas iespēju situācijās, kad objektīvu iemeslu dēļ nav pieejami vēsturiskie faktiskie dati, vienlaikus novēršot risku, ka komersanti atsevišķiem rādītājiem izvēlas izmantot līmeņatzīmes, ja tās ir izdevīgākas par faktiskajiem datiem.  Elektrostacijā veikto investīciju apjoma rādītājam plānots izmantot tikai faktiskos datus, bez iespējas tos aizstāt ar līmeņatzīmēm. Aprēķinā tiks ņemtas vērā tās investīcijas, kas veiktas elektrostacijā atbilstoši vienotā tehnoloģiskā cikla principam. Tīrās naudas plūsmas aprēķinā tiks iekļautas tikai tās elektrostacijā veiktās faktiskās papildu investīcijas, kas veiktas, lai nodrošinātu elektrostacijas tehnoloģiskās funkcijas vai palielinātu elektrostacijas elektrisko jaudu.  Noteikumu projektā ietvertas normas, kas dod tiesības BVKB pieprasīt, lai komersants iesniedz informāciju un dokumentus, kas nepieciešami IRR aprēķina veikšanai. Turklāt komersantam būs pienākums sniegt BVKB pilnīgu informāciju un dokumentus vai līdz tiesisku pierādījumu pakāpei pierādīt sniegtās ziņas. Ja komersants noteiktajos termiņos atbilstošu informāciju vai dokumentus nesniegs, BVKB lems par valsts atbalsta izmaksas apturēšanu vai obligātā iepirkuma tiesību atcelšanu.  Saskaņā ar ETL pārejas noteikumu 76. punktu BVKB sešu mēnešu laikā pēc noteikumu spēkā stāšanās veiks visu elektrostaciju IRR atbilstības un pārkompensācijas izvērtēšanu. Lai nodrošinātu, ka komersanti savlaicīgi iesniedz BVKB šī uzdevuma veikšanai nepieciešamos datus, noteikumu projektā ietverta norma, kas nosaka pienākumu komersantiem divu mēnešu laikā pēc šo noteikumu spēkā stāšanās dienas iesniegt BVKB informāciju un dokumentus IRR aprēķina veikšanai.  Lai nodrošinātu IRR aprēķinu kvalitāti, noteikumu projekts paredz, ka turpmāk IRR aprēķinu veiks BVKB, nepieciešamības gadījumā piesaistot ārējo ekspertu. Vienlaikus no regulējuma tiks svītrotas normas, kas paredzēja iespēju komersantam iesniegt zvērināta revidenta apstiprinātu aprēķinu.  Turpmāk IRR pārrēķinu BVKB varēs veikt pēc nepieciešamības, kā arī konstatējot elektrostacijas uzstādītās elektriskās vai siltuma jaudas izmaiņas, mainoties IRR aprēķinā izmantojamajām vērtībām, vienu gadu pirms obligātā iepirkuma vai garantētās maksas tiesību datuma, kā arī beidzoties minētajām tiesībām vai atsakoties no tām. Tāpat BVKB varēs veikt IRR pārrēķinu pēc komersanta lūguma, lai sniegtu iespēju komersantam savlaicīgi deklarēt izmaiņas elektrostacijas darbībā. Šīs MK noteikumu normas ir papildinātas ar mērķi nodrošināt iespējami precīzu informāciju elektrostaciju IRR novērtēšanai, lai samazinātu iespēju, ka komersantam atbalsta perioda beigās tiek konstatēta pārkompensācija ar no tā izrietošu pienākumu veikt pārmaksātā valsts atbalsta atmaksu.  Projekts precizē regulējumu situācijām, kurās tiek konstatēta elektrostacijas pārkompensācija. Ja cenas diferencēšanas koeficients pārkompensācijas novēršanai ir vienāds ar 0, BVKB veic aprēķinu par atgūstamā valsts atbalsta apmēru un pieņem lēmumu par nelikumīgi saņemtā valsts atbalsta atgūšanu. Šī norma tiks īstenota saskaņā ar Elektroenerģijas tirgus likuma 31.2 panta trešo daļu, kas paredz, ka, lemjot par piešķirto tiesību atcelšanu, vienlaikus izlemjams jautājums par pienākuma uzlikšanu elektroenerģijas ražotājam atmaksāt nepamatoti vai nelikumīgi saņemto valsts atbalstu.  Valsts atbalsta vai valsts atbalsta izmaksas apturēšana  Tiek papildus noteikti gadījumi, kuros, BVKB, konstatējot pārkāpumu, pieņem lēmumu par valsts atbalsta vai valsts atbalsta izmaksas pārtraukšanu līdz šis pārkāpums tiek novērsts.  Valsts atbalsta izmaksu aptur, ja 1) BVKB ir aizdomas par pārāk zemu pašpatēriņu;  2) Ja komersants nav nodrošinājis BVKB iekļūšanu elektrostacijā, kad tas ir devies pārbaudē.  Aptur valsts atbalstu, ja 1) konstatē, ka nav ievērots vienotā tehnoloģiskā cikla princips.;  2) elektrostacijā uzstādītās mēraparātu vai mērlīdzekļu sistēmas kalibrācijas vai verifikācijas termiņš ir beidzies, bet no beigšanās brīža nav pagājušas vairāk par 10 dienām (gadījumā, ja termiņš ir pagājis vairāk kā par 10 dienām, obligātā iepirkuma tiesības tiek atceltas uzreiz, kā tas šobrīd ir noteikts MKN560).  Lai atjaunotu apturēto valsts atbalstu vai valsts atbalsta izmaksu, komersantam ir pienākums pierādīt, ka konstatētais pārkāpums ir novērsts. Gadījumā, ja komersants nenovērš (vai neiesniedz informāciju, kas to apstiprina jeb pierāda), tiek atceltas obligātā iepirkuma tiesības.  Nepamatoti vai nelikumīgi saņemta valsts atbalsta atgūšana  Šobrīd spēkā esošais MKN 560 regulējums paredz kārtību, kādā tiek atgūts nepamatoti vai nelikumīgi saņemts valsts atbalsts, kas arī iepriekš tika regulēts MK noteikumos Nr.262[[2]](#footnote-3), ņemot vērā spēkā esošo Eiropas Savienības (turpmāk – ES) un arī nacionālo tiesību ietvaru.  Noteikumu projektā tiek īpaši izcelti gadījumi, kuri saskaņā ar EK lēmumu nepārprotami ir uzskatāmi par nelikumīgu valsts atbalstu, ņemot vērā aktuālāko Eiropas Savienības Tiesas judikatūru (sk. Eiropas Savienības Tiesas 2019. gada 5. marta spriedumu lietā Nr. C-349/17 (ECLI:EU:C:2019:172)), kas skar jautājumus par valsts atbalsta atgūšanu, un tie ir: atbalsts pēc elektrostacijas pamatlīdzekļu pilnam nolietojumam saskaņā ar normatīvajiem aktiem par grāmatvedības prasībām un atbalsts tādas elektroenerģijas ražošanai, kurai netiek izmatots atjaunojamais energoresurss.  Ja birojs konstatē, ka, komersantam saņemot valsts atbalstu, ir pārkāpti Elektroenerģijas tirgus likumā un MKN 560 noteikumos minētie valsts atbalsta nosacījumi (kas ir saskaņoti ar EK) un saņemtais atbalsts ir uzskatāms par nelikumīgu valsts atbalstu, birojam mēneša laikā no fakta konstatēšanas brīža ir jāpieņem lēmums par komersantam piešķirto tiesību elektroenerģijas obligātā iepirkuma ietvaros pārdot koģenerācijā saražoto elektroenerģiju atcelšanu un pienākuma noteikšanu komersantam mēneša laikā no lēmuma spēkā stāšanās brīža atmaksāt publiskajam tirgotājam šo noteikumu ietvaros saņemto nelikumīgo valsts atbalstu kopā ar procentiem, kurus aprēķina atbilstoši procentu likmēm, ko publicē EK saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Regula Nr. 794/2004), 10. pantu, tiem pieskaitot 100 bāzes punktus saskaņā ar Regulas Nr. 794/2004 9. panta 2. punktu, ievērojot Regulas Nr. 794/2004 11. pantā noteikto procentu likmes piemērošanas metodi.  Jāņem vērā, ka noteikumu projekta normas par nepamatotu un nelikumīgu atbalstu nav savstarpēji izslēdzošas, bet nepieciešamības gadījumā piemērojamas vienlaikus, tādējādi nodrošinot efektīvu nepamatoti un nelikumīgi saņemta valsts atbalsta atgūšanu (kopā ar procentiem par periodu, kad konstatēts nelikumīgs valsts atbalsts).  Tiek precizēts tas, no kura brīža nepamatotais valsts atbalsts uzskatāms par nepamatotu, lai noteiktu atbilstošu atmaksājamo summu. Saskaņā ar noteikumu projektu BVKB turpmāk katrā gadījumā konstatēs brīdi, no kura atbalsts uzskatāms par nepamatota atbalsta saņemšanas sākumu, un attiecīgi būs jāatmaksā viss tas atbalsts, kas saņems sākot no šī brīža.  Attiecībā uz nelikumīgu valsts atbalstu, kas saņemts pārkāpjot vienu no diviem iepriekš minētajiem īpaši izdalāmiem kritērijiem, atmaksa rēķināma par visu periodu, no brīža, kad tiek elektroenerģijas ražošanai sākts izmantot neatbilstošus energoresursus vai no brīža, kad iestājies elektrostacijas pamatlīdzekļu pilns nolietojums.  Birojs nepamatoti vai nelikumīgi saņemto valsts atbalstu, tai skaitā minētos procentus atgūst Administratīvā procesa likumā noteiktajā kārtība.  Ar mērķi mazināt sabiedrības izdevumus atgūtais valsts atbalsts kopā ar procentiem tiks atmaksāts publiskajam tirgotājam un izmantots obligātā iepirkuma ietvaros publiskajam tirgotājam deleģētās funkcijas nodrošināšanas izmaksu kompensēšanai.  ETL pārejas noteikumu 52. punktu ražotāji  Saskaņā ar ETL pārejas noteikumu 52. punktu ražotājiem, kas elektroenerģijas ražošanai izmanto atjaunojamos energoresursus un kas uzsākuši darbību pirms šā likuma spēkā stāšanās un nav izmantojuši šā likuma [30.panta](https://likumi.lv/ta/id/108834#p30) 1.1 daļā noteiktās tiesības, ar 2015.gada 1.janvāri, bet ne ilgāk kā 20 gadus no elektrostacijas ekspluatācijas uzsākšanas dienas ir tiesības pārdot elektroenerģiju publiskajam tirgotājam par cenu 0,1112 *euro*par kilovatstundu. 2020.gadā atbalstu saskaņā ar ETL Pārejas noteikumu 52.punktu saņēma 14 vēja elektrostacijas.  Savukārt 52.1 punktā ir pateikts, ka uz šiem ražotājiem ir attiecināmi šā likuma [29.2](https://likumi.lv/ta/id/108834#p29.2), [30.4](https://likumi.lv/ta/id/108834#p30.4), [31.1](https://likumi.lv/ta/id/108834#p31.1) un [31.2 panta](https://likumi.lv/ta/id/108834#p31.2) nosacījumi, t.i.:  [29.2](https://likumi.lv/ta/id/108834#p29.2) panta normas par izcelsmes apliecinājumiem;  30.4 pantā noteiktie atbalsta perioda ierobežojumi;  31.1 pantā noteiktais par nodevu elektroenerģijas ražošanai piešķirtā valsts atbalsta izlietošanas uzraudzībai;  31.2 panta noteikumi par elektroenerģijas ražotāju uzraudzību, tātad 1) to, ka BVKBorganizē arī šo ražotāju darbības uzraudzību un kontroli, nodrošinot pārkompensācijas novēršanu, pieņemot lēmumu par valsts atbalsta apturēšanu vai lēmumu par piešķirto tiesību atcelšanu, elektroenerģijas ražotāju nepamatoti vai nelikumīgi saņemtā valsts atbalsta atgūšanu, kā arī ETL [2. panta](https://likumi.lv/ta/id/108834#p2) 2. punktā noteikto mērķu sasniegšanu. Šī panta otrajā daļā ir noteikts, ka, kontrolējot likumos un Ministru kabineta noteikumos elektroenerģijas ražotājiem noteikto prasību ievērošanu, tiek veiktas pārbaudes, tostarp arī attiecībā uz:  1) elektroenerģijas izlietojumu elektrostacijas vajadzībām (pašpatēriņu);  2) elektrostaciju aprīkojumu ar uzskaites mēraparātiem;  3) informācijas, tajā skaitā saražotās elektroenerģijas uzskaites datu — ne retāk kā reizi dienā, pārbaudi.  Tāpat šī panta trešajā daļā dots deleģējums Ministru kabinetam noteikt pārkāpumus, par kuriem atceļams komersantiem piešķirtais atbalsts, kā arī nosacījums, ka, lemjot par piešķirtā atbalsta atcelšanu, vienlaikus izlemjams jautājums par pienākuma uzlikšanu elektroenerģijas ražotājam atmaksāt nepamatoti vai nelikumīgi saņemto valsts atbalstu, un noteikums, ka elektroenerģijas ražotājam ir pienākums pierādīt līdz tiesisku pierādījumu ticamības pakāpei, ka tas, saņemot atbalstu, ir ievērojis normatīvajos aktos noteiktās prasības atbalsta saņemšanai.    No minētā izriet, ka uz ETL pārejas noteikumu 52. punktu ražotājiem ir attiecināmi ETL 31.2 panta noteikumi par elektroenerģijas ražotāju uzraudzību un Ministru kabinetam ir dotas pilnvaras noteikt gadījumus, kuros atbalsts saistībā ar šiem pārkāpumiem netiek izmaksāts. Ņemot vērā minēto, uz ražotājiem, kas atbalstu saņem saskaņā ar ETL pārejas noteikumu 52.punktu, ir attiecināmi MK noteikumos Nr.560 definētie elektrostaciju uzraudzības pasākumi. Tomēr, ņemot vērā, ka saskaņā ar ETL pārejas noteikumu 52.1 punktu uz attiecīgajiem ražotājiem netiek attiecināts ETL 31.4 un 31.5 pants,attiecīgajiem ražotājiem netiek piemērots pārkompensācijas novēršanas mehānisms un vienotā tehnoloģiskā cikla princips.  Projekta atbilstība Satversmei  Izstrādājot projektu, tika vērtēta tās atbilstība Satversmei.  Saskaņā ar Satversmes tiesas judikatūrā norādīto, tiesiskās paļāvības princips neizslēdz valstij iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums mainīts (*sk. Satversmes tiesas 2010. gada 25. marta sprieduma lietā Nr. 2009-44-01 15.punktu*).  Atsevišķas noteikumu projekta normas ir vērtējamas kā nelabvēlīgākas privātpersonām, kurām saskaņā ar iepriekš pieņemtajiem lēmumiem ir piešķirtas tiesības pārdot saražoto elektroenerģiju obligātā iepirkuma ietvaros, jo paredz papildu nosacījumus valsts atbalsta saņemšanai, kādi nebija spēkā attiecīgo tiesību piešķiršanas brīdī, kā arī regulējumu elektrostaciju kontroles mehānisma stiprināšanai.  Tiesiskās paļāvības princips noteic arī to, ka indivīda reiz iegūtās tiesības nevar pastāvēt neierobežoti ilgi. Proti, šis princips nedod pamatu ticēt, ka reiz noteiktā tiesiskā situācija nekad nemainīsies. Būtiski ir tas, ka tiesiskās paļāvības princips nodrošina indivīdam tiesisko aizsardzību tikai likumdevēja noteiktajā pārejas periodā. Tiesiskās paļāvības princips negarantē indivīdam pastāvīgu *status quo,* t.i., nedod tiesības uz pastāvīgu izņēmuma situāciju jaunajā tiesiskajā regulējumā (*sk. Satversmes tiesas 2004. gada 25. oktobra sprieduma lietā Nr. 2004-03-01 9.3.apakšpunktu*).  Ņemot vērā *feed-in* piešķiršanas principu, atbalstam ir jābūt terminētam, lai to varētu pārskatīt saskaņā ar tehnoloģisko attīstību, nosakot atbalsta saņēmējiem ierobežojumus.  Īpašuma tiesību ierobežojumam ir jākalpo kādam no Satversmes 116.pantā norādītajiem leģitīmajiem mērķiem. Satversmes 116.pantā ietvertajā personas pamattiesību uzskaitījumā nav speciālas norādes uz īpašuma tiesībām, jo konstitucionālais likumdevējs jau Satversmes 105.pantā ir norādījis, ka īpašuma tiesības var ierobežot. Tomēr Satversmes 116.pantā minētie pamattiesību ierobežošanas leģitīmie mērķi, proti, citu cilvēku tiesību, demokrātiskās valsts iekārtas, sabiedrības drošības, labklājības un tikumības aizsardzība ir atzīstami par leģitīmiem mērķiem arī īpašuma tiesību ierobežošanai. Saskaņā ar Satversmes 116.pantu pamattiesības var ierobežot likumā paredzētajos gadījumos, ja tas nepieciešams leģitīmo mērķu sasniegšanai. Lai pamattiesību ierobežojumu atzītu par atbilstošu Satversmei, tam ir jāatbilst visiem konstitucionalitātes testa kritērijiem, t.i., jāpārbauda, vai ierobežojums: 1) noteikts ar likumu; 2) ir leģitīms mērķis; 3) atbilst samērīguma principam.  1) Ierobežojums noteikts ar likumu.  Projekta gadījumā ierobežojums tiks noteikts ar likumu - projekts ir izdots, pamatojoties uz ETL [31.](https://m.likumi.lv/ta/id/108834-elektroenergijas-tirgus-likums" \l "p31.2" \t "_blank)[4](https://m.likumi.lv/ta/id/108834-elektroenergijas-tirgus-likums" \l "p31.2" \t "_blank) panta otro daļu un [31.5](https://m.likumi.lv/ta/id/108834-elektroenergijas-tirgus-likums#p31.2) panta trešo daļu - ar mērķi noteikt elektroenerģijas cenas noteikšanas kārtību atkarībā no atjaunojamo energoresursu veida, kā arī obligātā iepirkuma uzraudzības un kontroles kārtību.  2) Leģitīms mērķis.  Atjaunojamos energoresursus izmantojošu elektrostaciju atbalstam Latvijā ir ieviests valsts atbalsta mehānisms – elektroenerģijas obligātais iepirkums (turpmāk – OI mehānisms). Atbilstoši OI mehānisma būtībai, kopējās valsts atbalsta izmaksas sedz visi elektroenerģijas gala lietotāji, proti, visas Latvijas mājsaimniecības un uzņēmumi. ETL nosaka, ka nosacījumus elektroenerģijas ražošanai, izmantojot atjaunojamos energoresursus, kā arī kritērijus ražotāju kvalifikācijai saražotās elektroenerģijas obligātā iepirkuma tiesību saņemšanai, elektroenerģijas cenas noteikšanas kārtību atkarībā no atjaunojamo energoresursu veida nosaka Ministru kabinets.  3) Samērīguma princips.  Atbilstoši samērīguma principam, kas definēts arī Administratīvā procesa likuma 13.pantā, būtiski privātpersonas tiesību vai tiesisko interešu ierobežojumi ir attaisnojami tikai ar nozīmīgu sabiedrības labumu.  Projektā ietvertā atbalsta mehānisma izmaksas, kas rodas publiskajam tirgotājam iepērkot elektroenerģiju OI ietvaros no atbalstu saņemošajiem ražotājiem, sedz visi Latvijas elektroenerģijas galalietotāji proporcionāli savam elektroenerģijas patēriņam, elektroenerģijas kopējā cenā maksājot OI komponenti. Jebkurš valsts atbalsta maksājums OI ietvaros palielina maksāšanas slogu elektroenerģijas galalietotājiem un palielina kopējo elektroenerģijas cenu.  Ņemot vērā minēto, lai nodrošinātu valsts atbalsta sniegšanu atbilstoši likumdevēja gribai un izmaksas par obligāto iepirkumu būtu samērīgas visiem galalietotājiem, ir nosakāmi projektā iekļautie ierobežojumi ražotājiem, kuri pārdod saražoto elektroenerģiju OI ietvaros, tai skaitā samērīgu investīciju atdeves apjomu atbalstu saņemošajām elektrostacijām. Līdz ar to minētie ierobežojumi ir sabiedrības interesēs, jo, novēršot elektrostaciju pārkompensācijas risku, tiks mazināts elektroenerģijas izmaksu slogs mājsaimniecībām un uzņēmumiem.  Kā savos spriedumos ir norādījusi Satversmes tiesa, personas interese gūt peļņu neietilpst Satversmes 105.panta tvērumā, jo šāda abstrakta iespējamība nav uzskatāma par īpašuma tiesību objektu.[[3]](#footnote-4) Līdz ar to Satversmes tiesa ir nošķīrusi tiesības pārdot elektroenerģiju obligātā iepirkuma ietvaros no intereses gūt peļņu iecerētajā apmērā. Tādējādi Satversmes 105.panta tvērumā tiesības uz īpašumu attiecas tikai uz jau pastāvošu īpašumu – nākotnes ienākumi nerada īpašumtiesības. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kuri saņem valsts atbalstu elektroenerģijas ražošanai no atjaunojamiem energoresursiem.  Būvniecības valsts kontroles birojs, kas īsteno obligātā iepirkuma uzraudzības funkciju.  AS “Enerģijas publiskais tirgotājs”, kas no komersanta elektroenerģijas obligātā iepirkuma ietvaros iepērk elektroenerģiju. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertās normas sekmēs potenciālu sabiedrības līdzekļu nepamatota vai nelikumīga izlietojuma risku novēršanu.  Tiesiskais regulējums palielinās administratīvo slogu Būvniecības valsts kontroles birojam. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar | |
| 2. | Citas starptautiskās saistības | Projekts šo jomu neskar | |
| 3. | Cita informācija | Nav | |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Projekts šo jomu neskar | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
|  |  |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | |
| Cita informācija | Nav | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē ir īstenota atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” 7.4.1apakšpunktā, proti, sabiedrības pārstāvjiem tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | 2020.gada 1.decembrī projekts tika publicēts EM tīmekļa vietnē, lūdzot industrijas pārstāvjus sniegt viedokli par tiem. 2020.gada 23.decembrī tika organizētas trīs sanāksmes ar industriju pārstāvošām organizācijām, tostarp, biedrību “Latvijas biogāzes asociācija”,  Lauksaimniecības biogāzes apvienību,  biedrību “Latvijas atkritumu saimniecības uzņēmumu asociācija”, biedrību “Lauksaimnieku organizāciju sadarbības padome”, biedrību „Latvijas koģenerācijas elektrostaciju asociācija”, Latvijas siltumuzņēmumu asociāciju, Latvijas Atjaunojamās enerģijas federāciju, Ārvalstu investoru padomi Latvijā, Latvijas Bioenerģijas asociāciju, biedrību “Vēja enerģijas ražotāju savienība”, Mazās hidroenerģētikas asociāciju un biedrību “Intelligent  Environment”, kā arī AS Enerģijas publisko tirgotāju, Būvniecības valsts kontroles biroju un Vides aizsardzības un reģionālās attīstības ministriju. |
| 3. | Sabiedrības līdzdalības rezultāti | Tika saņemti viedokļi no: biedrības "Latvijas Atjaunojamās Enerģijas federācija", biedrības “Vēja elektroenerģijas ražotāju savienība”, Latvijas Bioenerģijas asociācijas, Biedrības “Latvijas biogāzes asociācija”, Mazās Hidroenerģētikas asociācijas, Ārvalstu investoru padomes Latvijā, Latvijas siltumuzņēmumu asociācijas, biedrības "Lauksaimnieku organizāciju sadarbības padome", Lauksaimniecības biogāzes apvienības, biedrības “Intelligent Environment”, Latvijas koģenerācijas elektrostaciju asociācijas, biedrība “Latvijas atkritumu saimniecības uzņēmumu asociācija”, AS “Enefit Green”, SIA “Juglas jauda”, SIA “Saldus enerģija”, SIA “Energia verde”, AS “Latvenergo”, SIA “Biodegviela”, SIA “Liepājas RAS”. Tāpat 2020.gada 23.decembra sanāksmēs tika uzklausītas iepriekš minēto biedrību viedoklis un veikti labojumi projektā un tā pielikumā, īpaši attiecībā uz IRR regulējumu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Būvniecības valsts kontroles birojs, Valsts ieņēmumu dienests, AS “Enerģijas publiskais tirgotājs”, sistēmas operators. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav plānota ietekme uz pārvaldes funkcijām vai institucionālo struktūru.  Noteikumu projekts tiks īstenots tā izpildē iesaistīto institūciju piešķirto valsts budžeta līdzekļu ietvaros. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretārs E. Valantis

A. Strīķeris, 67013043

[Alvils.Strikeris@em.gov.lv](mailto:Alvils.Strikeris@em.gov.lv)

A. Neimanis, 67013249

[Aivars.Neimanis@em.gov.lv](mailto:Aivars.Neimanis@em.gov.lv)

A. Līckrastiņa, 67013029

[Agnese.Lickrastina@em.gov.lv](mailto:Agnese.Lickrastina@em.gov.lv)

1. [↑](#footnote-ref-2)
2. Ministru kabineta 2010. gada 16. marta noteikumi Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” [↑](#footnote-ref-3)
3. Satversmes tiesas 2011.gada 3. novembra sprieduma lietā nr. 2011-05-01 15.2.apakšpunkts un 2015.gada 3.jūlija sprieduma lietā Nr. 2014-12-01 21.3.apakšpunkts [↑](#footnote-ref-4)